पुलवामा में आतंकियों की गोलीबारी में पुलिसकर्मी घायल, श्रीनगर में एक पाकिस्तानी आतंकवादी ढेर
श्रीनगर शहर के हरवान इलाके में रविवार तड़के सुरक्षाबलों के साथ मुठभेड़ में लश्कर-ए-तैयबा का एक पाकिस्तानी आतंकवादी मारा गया।
श्रीनगर: जम्मू-कश्मीर के पुलवामा जिले में रविवार को आतंकवादियों ने एक पुलिसकर्मी को गोली मार कर घायल कर दिया। अधिकारियों ने यह जानकारी दी। एक पुलिस अधिकारी ने बताया, ‘‘शाम करीब 7:10 बजे आतंकवादियों ने बुंदजू में जम्मू-कश्मीर पुलिस फॉलोअर (पुलिस का पदनाम) मुश्ताक अहमद वागे पर गोलीबारी कर उन्हें घायल कर दिया।’’ उन्होंने कहा कि घायल पुलिसकर्मी को इलाज के लिए यहां एक अस्पताल में भर्ती कराया गया है।श्रीनगर में मुठभेड़ में पाकिस्तानी आतंकवादी मारा गयाश्रीनगर शहर के हरवान इलाके में रविवार तड़के सुरक्षाबलों के साथ मुठभेड़ में लश्कर-ए-तैयबा का एक पाकिस्तानी आतंकवादी मारा गया। यह आतंकी हाल में जम्मू-कश्मीर के बांदीपुरा में मारे गए दो पुलिसकर्मियों की हत्या समेत कई आतंकी वारदात में शामिल था। पुलिस ने यह जानकारी दी। पुलिस ने बताया कि सुरक्षाबलों ने इलाके में आतंकवादियों की मौजूदगी के बारे में विशेष सूचना के बाद हरवान में घेराबंदी और तलाश अभियान शुरू किया। उन्होंने कहा कि तलाश अभियान उस समय मुठभेड़ में बदल गया, जब आतंकवादियों ने सुरक्षाबलों पर गोलियां चलानी शुरू कर दीं और जवाबी कार्रवाई में एक आतंकवादी मारा गया। पुलिस के एक प्रवक्ता ने कहा, ''तलाशी अभियान के दौरान सुबह आतंकवादी की मौजूदगी का पता चलने पर उसे आत्मसमर्पण करने का पर्याप्त अवसर दिया गया। हालांकि, उसने संयुक्त तलाशी दल पर गोलियां चलानी शुरू कर दीं, जिसके बाद जवाबी कार्रवाई मुठभेड़ में तब्दील हो गई।'' उन्होंने कहा कि गोलीबारी में आतंकवादी मारा गया और उसका शव मुठभेड़ स्थल से बरामद किया गया। प्रवक्ता ने मृत आतंकवादी की पहचान पाकिस्तान के कराची निवासी सैफुल्ला उर्फ अबु खालिद उर्फ शावाज के रूप में की है। उन्होंने कहा कि पुलिस रिकॉर्ड के मुताबिक, मारा गया आतंकवादी प्रतिबंधित आतंकी संगठन लश्कर-ए-तैयबा से जुड़ा था। प्रवक्ता ने कहा, '' वह वर्ष 2016 में बांदीपुरा सेक्टर से घुसा था और बाद में पाकिस्तान में बैठे लश्कर के कमांडरों के निर्देश पर पुलवामा, श्रीनगर, गांदरबल और बडगाम जिलों में आतंकी गतिविधियों को बढ़ावा देने के लिए श्रीनगर पहुंच गया।'' उन्होंने कहा कि सैफुल्ला श्रीनगर में लश्कर के ''ग्रुप कमांडर'' के तौर पर काम कर रहा था क्योंकि वह पहले भी शहर में सक्रिय रहा था और श्रीनगर के साथ ही पुलवामा क्षेत्र से अच्छी तरह परिचित था। कश्मीर के पुलिस महानिरीक्षक विजय कुमार ने ट्वीट किया, ‘‘मारे गए आतंकवादी की पहचान पाकिस्तान के कराची निवासी सैफुल्ला के रूप में हुई है जो प्रतिबंधित आतंकवादी संगठन लश्कर-ए-तैयबा से जुड़ा था। उसने 2016 में घुसपैठ की थी और वह हरवान में सक्रिय था तथा कई आतंकी घटनाओं में शामिल था।’’ उन्होंने बताया कि श्रीनगर शहर में पिछले 33 दिनों में तीन पाकिस्तानी आतंकवादी मारे जा चुके हैं। कुमार ने कहा, ‘‘वे पुलिस/सुरक्षा बलों पर हमले तथा आम लोगों की हत्याओं समेत कई आतंकी अपराधों में शामिल थे। यह दिखाता है कि पाकिस्तान, घाटी खास तौर से श्रीनगर शहर में शांति भंग करने पर आमादा है।’’